Böyük Azərbaycan şairi Əfzələddin Xaqani şaha xəyanətdə ittiham edilərək haqsızlığın qurbanı olmuşdur. Şirvanşah tərəfindən Şabran zindanına salınmış və öz məşhur “Həbsiyyə” əsərini də bu zindanda yazmışdır. Görkəmli Norveç alimi, məşhur dəniz səyyahı Tur Heyerdal 1981-ci ildə Azərbaycanda qonaq olarkən Şabran şəhərində gedən arxeoloji qazıntı işləri ilə maraqlanmış, bu qədim şəhəri orta əsr Şərqinin nadir abidəsi adlandıraraq öz təəssüratında yazmışdır ki, “Şabran vasitəsi ilə biz sizin xalqın keçmişinə çox yaxşı səyahət edə bildik”. Şabran şəhəri XVIII əsrin ortalarında əhalinin mərkəzi hakimiyyətə qarşı çıxışlarının və yadelli işğalçıların hücumları nəticəsində tənəzzülə uğrayaraq dağılsa da, Azərbaycan tarixində mühüm yer tutan Şirvanşahlar dövlətinin paytaxt şəhərlərindən biri olub, xalqımızın vətənpərvərlik, şərəf, qürur mücəssiməsi kimi özünəməxsus yer tutmuşdur.